Despre Studio mud.

mud. e terenul nostru serios de joacă. spațiu de autocunoaștere și expresie, spațiu de manifestare liberă, oportunitate de interacțiune cu lumea. vrem să fie necenzurat și personal. ne-ar plăcea să împingem limita efervescenței, sa fim un pic suprarealiști.

Și dacă n-ar fi toate motivele de mai sus, mud ar exista doar pentru că toată lumea merită obiecte frumoase din porțelan.

Despre Roxana

După arhitectura terminată conștiincios, a urmat o perioadă de lipsă de perspectivă sau entuziasm față de ‘meseria’ asta, pe care am petrecut-o căutând înțeles și înțelegere în varii zone precum croitorie, dans contemporan, scris, gătit, grafică, fotografie, însa prin toate am trecut cu timiditate.
Locul în care m-am aruncat cu bucurie și care m-a consumat efervescent a fost ceramica; și am rămas să descopăr și să construiesc. mud cuprinde energia mea haotică și eterogenă și în aceeași măsură viziunea echilibrată, eficientă, matură a lui Andrei; este pretextul amândurora de a ne defini și crea universul propriu.
Îmi consum multe resurse fiind curioasă și pierzându-mă în multe direcții și detalii fără să știu unde vreau să ajung. Îmi place mai mult drumul decât să ajung la destinație- pe care uneori nici nu o aleg, o las să îmi fie surpriză.
Tot inputul pe care îl doresc cât mai variat, zemos, cretos, baroc, strident, vaporos, perlat, luminos, nisipos se transpune într-un fel de a lucra și gândi cu multe imperfecțiuni și devieri, cu multe fire, straturi și scame.
Îmi plac paradoxurile, tensiunile și lucrurile abstracte; în ele simt că există un sâmbure prețios, iar inaccesibilitatea puternică îmi hrănește ambiția și curiozitatea. Cu cât ceva e mai greu, cu atât mă fascinează mai tare. Mă lupt cu orgoliul și cu fricile, cu incapacitatea de a ajunge la înțelegerea lucrurilor.